Costa Ricas distrikter

Costa Ricas distrikter er landets administrative inndeling på tredje nivå. Landet består av sju provinser, som er delt inn i 82 kantoner, som i sin tur er delt inn i til sammen 488 distrikter (per 2020). Dette tallet varierer relativt mye, ettersom regioner, bydeler og strøk kan søke om å danne nye distrikter. Ifølge den gjeldende loven må et område ha minst 10 prosent av innbyggere i kantonen det tilhører for at det skal kunne bli et nytt distrikt.Comisión Nacional de División Territorial Administrativa (1980), s. 53.

Distriktenes gjennomsnittlige innbyggertall er 9152,58, og gjennomsnittsarealet er 108,72 km². Distriktet Pavas i kantonen San José er landets mest befolkningsrike, med 71 384 innbyggere (2011). Ett distrikt har ingen registrerte innbyggere: Isla del Coco i kantonen Puntarenas. Utenom dette har Toro Amarillo i kantonen Valverde Vega 273 innbyggere (2011). Telire i kantonen Talamanca er landets største distrikt, med et areal på 2223,26 km². Det minste er San Francisco i kantonen Goicoechea, med arealet 0,5 km².

Hvert distrikt styres av et distriktsråd (Concejo de Distrito), som består av fem medlemmer.Unidad de Información y Adiestramiento (1987), s. 6. Medlemmene velges for fire år av gangen.Alfaro og Zeledón (2006), s. 44. Lederen for rådet har tittelen Síndico. Distriktsrådet fungerer som bindeledd mellom kommunerådet som styrer kantonen og innbyggerne i distriktet, og har som hovedoppgave å melde inn forslag og anbefalinger til kommunerådet.Alfaro og Zeledón (2006), s. 44–45.

I enkelte distrikter er det oppretta såkalte distriktskommuneråd (Concejo Municipal de Distrito), som er organer på steder som ligger såpass langt fra kantonens administrasjonssentrum at de har utvikla en lokaladministrasjon med en viss grad av autonomi. Lederen for disse råda har tittelen Intendente. I desember 2002 fantes det åtte distriktskommuneråd i Costa Rica: i Cervantes, Tucurrique, Monteverde, Cóbano, Lepanto, Paquera, Colorado og Peñas Blancas.Alfaro og Zeledón (2006), s. 45.

Referanser

Litteratur